รับเหมาอุดจุดอ่อนต้นทุน
PLEให้ลูกค้าช่วยไล่เก็บหนี้เสียได้อื้อซินเท็คตุนเหล็กถูก
21 ส.ค. 2554

PLEให้ลูกค้าช่วยไล่เก็บหนี้เสียได้อื้อซินเท็คตุนเหล็กถูก
ธุรกิจรับเหมาดิ้นเพิ่มกำไร PLE เปิดสูตรรับมือความเสี่ยงราคาเหล็กพุ่งหนี้เสียท่วม ชี้ราคาหุ้น 2 บาท น่าจะต่ำสุดแล้ว ตามเก็บหนี้ได้บาน
นายเสวก ศรีสุชาต ประธานกรรมการบริษัท เพาเวอร์ไลน์ เอ็นจิเนียริ่ง (PLE) เปิดเผยว่า ธุรกิจรับเหมาก่อสร้างจะได้รับผลกระทบโดยตรงจากราคาน้ำมันและราคาวัสดุที่ปรับตัวเพิ่มขึ้น โดยเฉพาะราคาเหล็กซึ่งเป็นวัตถุดิบสำคัญ
ที่ผ่านมาบริษัทจะใช้วิธีการบริหารความเสี่ยงจากราคาเหล็กด้วยการซื้อล่วงหน้าเหล็กสำหรับความต้องการใช้ทั้งโครงการหรือบางโครงการก็จะให้เจ้าของเป็นผู้ซื้อเหล็กให้ หากโครงการนั้นๆ ไม่ยินยอมให้บริษัทปรับเพิ่มราคารับเหมาตามต้นทุนที่สูงขึ้น
“จากการศึกษาข้อมูลย้อนหลัง 5 ปี พบว่าโดยเฉลี่ยแล้วราคาน้ำมันคิดเป็นสัดส่วน 5% ของต้นทุนการก่อสร้างทั้งหมด และราคาที่ปรับตัวขึ้นก็จะมีผลต่อเนื่องถึงราคาวัสดุอื่นๆ ทำให้บริษัทลดความเสี่ยงด้วยการเจรจาต่อรองขอซื้อสินค้าล็อตใหญ่ ทำให้ได้ราคาคงที่หรือราคาต่อหน่วยถูกลงตลอดการสร้างโครงการ” นายเสวก กล่าว
นอกจากนี้ จะมีการประเมินราคาวัสดุก่อสร้างและอื่นๆ ภายในระยะเวลาการก่อสร้างและนำราคาประเมินไปคำนวณเป็นต้นทุนในการเสนอราคาการประมูลและเจรจากับเจ้าของโครงการ เพื่อขอปรับราคาหากต้นทุนวัสดุก่อสร้างสูงเกินกว่าที่บริษัทและเจ้าของโครงการได้ตกลงกันไว้ล่วงหน้า
ด้านการบริหารความเสี่ยงจากหนี้สงสัยจะสูญนั้น ณ สิ้นปี 2553 บริษัทมีภาระตั้งสำรองหนี้จำนวน 459 ล้านบาท ซึ่งลดลงจากปี 2552 ซึ่งมีกว่า 600 ล้านบาท ซึ่งปัจจุบันบริษัทก็ยังติดตามหนี้จากลูกหนี้ต่อเนื่อง คาดว่าในไตรมาสแรกเก็บหนี้กลับมาได้อีกประมาณ 190 ล้านบาท และจะตามหนี้ได้มากขึ้นภายในปีนี้ 
นอกจากนี้ การป้องกันปัญหาหนี้ในระยะยาวบริษัทก็จะหันมาให้ความสำคัญกับการรับงานก่อสร้างของภาครัฐมากขึ้น เพราะสามารถเก็บเงินได้แน่นอนและได้รับการสนับสนุนสินเชื่อจากสถาบันการเงินดีด้วย คาดว่าในอนาคตสัดส่วนงานรัฐกับเอกชนน่าจะใกล้เคียงกัน 50% จากปัจจุบันงานเอกชน 70% และงานรัฐ 30% หลังได้รับงานก่อสร้างรถไฟฟ้าสายสีม่วง การก่อสร้างโรงพยาบาลเด็กและหอพักนานาชาติจุฬาลงกรณ์มหาวิทยาลัยที่มีมูลค่างานในมือกว่า 1,000 ล้านบาท และหางานในต่างประเทศที่มีอัตรากำไรสูงขึ้นด้วย
สำหรับราคาหุ้น PLE ที่ปรับตัวเพิ่มขึ้นน่าจะเป็นผลมาจากปีนี้ธุรกิจจะดีขึ้นและผู้ถือหุ้นอนุมัติให้ล้างขาดทุนสะสม ทำให้บริษัทสามารถกลับมาจ่ายเงินปันผลได้ และมองว่าราคาหุ้นในระดับ 2 บาท น่าจะเป็นระดับที่ต่ำสุดแล้ว
นายสมชาย ศิริเลิศพานิช กรรมการผู้จัดการบริษัท ซินเท็ค คอนสตรัคชั่น (SYNTEC) กล่าวว่า บริษัทใช้วิธีการซื้อเหล็กล่วงหน้าสำหรับการก่อสร้างทั้งโครงการ ซึ่งเพิ่งใช้เงินสดประมาณ 300 ล้านบาท ซื้อเหล็กเก็บไว้ หากราคาเหล็กสูงขึ้นบริษัทไม่มีผลขาดทุน และยังมีเงินสดในมือพร้อมซื้อสินค้า